การปรับค่าจ้างขั้นต่ำต้องสร้างสมดุลทั้งฝ่ายนายจ้างและลูกจ้าง ขณะนี้อยู่ระหว่างการพิจารณา แต่ไม่ใช่อัตรา 492 บาท
นายสุชาติ ชมกลิ่น รัฐมนตรีว่าการกระทรวงแรงงาน (รมว.แรงงาน) แถลงข่าวภายหลังการจัดงานวันแรงงานแห่งชาติ กรณีข้อเรียกร้องการปรับค่าจ้างขั้นต่ำ 492 บาท เท่ากันทั้งประเทศว่า การปรับค่าจ้างขั้นต่ำที่มีปลัดกระทรวงแรงงานเป็นประธานบอร์ดค่าจ้าง ขณะนี้อยู่ระหว่างคณะอนุกรรมการค่าจ้างขั้นต่ำจังหวัดพิจารณาเสนอมาที่ส่วนกลาง ซึ่งต้องมีการพิจารณาประกอบกันหลายด้านทั้งภาวะเงินเฟ้อ ค่าครองชีพและอัตราค่าแรงในปัจจุบัน ซึ่งแต่ละพื้นที่แตกต่างกัน กรณีที่เสนอให้ปรับ 492 บาทเท่ากันทั้งประเทศนั้นเป็นการคิดแบบตรรกะที่ส่วนตัวไม่เข้าใจ เพราะสมมติเช่าบ้านอยู่จังหวัดลำปาง 2,000 บาท ขณะที่ค่าเช่าในจังหวัดชลบุรี และ กทม. ก็อีกราคาหนึ่งซึ่งแตกต่างกัน ฉะนั้นจะต้องนำค่าครองชีพของแต่ละพื้นที่มาคำนวณ สร้างสมดุลทั้งฝ่ายลูกจ้างและนายจ้าง ซึ่งจากการแพร่ระบาดของโควิด-19 ในช่วง 2 ปีที่ผ่านมา นายจ้างได้รับผลกระทบอย่างหนัก จนไม่มีเงินที่จะประคองจ่ายเงินเดือนให้พนักงาน หากจะขึ้นค่าจ้าง 48% ตามข้อเรียกร้อง นายจ้างจะไหวหรือไม่ เพราะฉะนั้นต้องนำค่าจ้างขั้นต่ำ ค่าครองชีพ ภาวะเงินเฟ้อมาเป็นตัวพิจารณาประกอบกัน ซึ่งเป็นมาตรฐานที่ทั่วโลกเป็นสูตรคำนวณรัฐมนตรีว่าการกระทรวงแรงงาน ยังกล่าวด้วยว่า การปรับค่าจ้างขั้นต่ำ จะปรับขึ้นเท่าไหร่ก็ต้องให้นายจ้างอยู่ได้ ลูกจ้างพอไปได้ เพื่อไม่ให้กระทบเป็นลูกโซ่ ซึ่งวันนี้แรงงานไทยมีทักษะฝีมือจึงไม่มีคนไทยไปทำงานกรรมกรก่อสร้างรับค่าแรงขั้นต่ำแล้ว ซึ่งส่วนใหญ่จะทำงานทักษะฝีมือทำงานออฟฟิศ อย่างไรก็ตามไม่ได้นิ่งนอนใจในการรับข้อเสนอของทุกฝ่าย และต้องให้ความเป็นธรรม โดยไม่มีการเข้าข้างฝ่ายใดฝ่ายหนึ่ง ยืนยันรัฐบาลไม่ได้เข้าข้างฝ่ายนายจ้าง เพราะหากนายจ้างอยู่ไม่ได้ปิดกิจการไป เงินกองทุนว่างงานของประกันสังคมจะนำมาดูแลเพียงพอหรือไม่ ดังนั้นขออย่าใช้อารมณ์ ให้ใช้หลักการความเป็นจริง